Tonen på de sociale medier har gennem længere tid været grov. Men denne gang har den været langt over grænsen for Pia Thorsen, der er ny folketingskandidat i Frederikshavnkredsen for Enhedslisten. Torsdag modtog hun nemlig alvorlige trusler i et kommentarspor på Facebook. - Det er surrealistisk, fortæller hun. Kommentarspor eskalerede Det hele startede med en kommentar på et opslag på partiordfører for Enhedslisten, Maj Villadsens Facebook-side. Her havde en mand skrevet til partiordføreren: 'Du er kønnere, når du smiler'. Og det fik Pia Thorsen til at reagere. For ifølge hende, så er der behov for, at kvindekønnet skal forsvares. -	Jeg synes altid, det er kvinderne i politik, der får sådan nogle kommentarer. Så jeg skrev til ham, at uanset hvad han gjorde, så ville han aldrig blive køn, siger Pia Thorsen. Beskeden fik tonen til at ændre sig. En anden og ukendt mand rettede henvendelse til Pia Thorsen i debatsporet. Han sendte hende 13 beskeder. Alle med grove skældsord. Men særligt én af beskederne skilte sig ud. - Han skrev til mig, at jeg skulle uddrydes. Det var virkelig ubehageligt, fortæller hun. Måtte flytte Kort tid efter episoden blev den nye folketingskandidat ringet op af partifællen Steen Klærke. Han fortalte om en ubehagelig opringning, han netop havde fået fra samme mand, som havde skrevet til Pia Thorsen. Manden krævede, at Steen Klærke skulle udlevere Pia Thorsens adresse og telefonnummer. Hvis ikke, ville det få konsekvenser for ham. - Vi skyndte os begge at politianmelde sagen. De valgte at tage sagen meget alvorligt, så det er jeg glad for, fortæller hun. Den kvindelige politiker har to børn. Selvom det langt fra er første gang, hun har modtaget ubehagelige beskeder på de sociale medier, så var denne trussel udover det sædvanelige. - Jeg løb hen for at låse alle døre. Hele familien pakkede taskerne og flyttede til en hemmelig adresse. Familien bor nu på den hemmelige adresse. Ifølge Pia Thorsen er alle ved godt mod. Hun håber, at hendes historie kan hjælpe andre. - Jeg er så træt af, at kvindelige politikere skal få beskeder som disse. Det er ikke fair. Jeg håber virkelig, at flere får mod til at sige fra, som jeg gjorde, siger hun.
Det var en kommentar på Facebook, der gav anledning til trusler mod den nye folketingskandidat fra Enhedslisten, Pia Thorsen.